Polititeori: Solgte hasj fra Lime-butikk

Politiet etterforsker nå narkotikaomsetning i minst én av de tidligere butikkene i Lime-kjeden. De får bistand fra Skatt Øst for å undersøke om butikkene også er benyttet til hvitvasking av narkotikapenger.

Den tidligere Lime-butikken på Grønland er nå åpnet igjen, men tar ikke bankkort. Det er broren til en av de siktede som nå er oppført som driver av butikken. Carl Martin Nordby

15. okt. 2014 21:53 Sist oppdatert 16. oktober 2014

To uker er gått siden det Oslo-politiet omtalte som «en av sine største aksjoner på mange år». Politiet mener de har brutt opp et sentralt hasjnettverk som har forsynt indre Oslo øst med cannabis over mange år. De sentrale i saken er en norsk-pakistansk familie bosatt på Vålerenga, der både mor, far og tre brødre er varetektsfengslet.

Familien har drevet to Lime-butikker, på Majorstuen og Grønland. Politiet mener at det i hvert fall i den sistnevnte butikken har foregått narkotikasalg, etter det Aftenposten får opplyst fra kilder.

BAKGRUNN:

Les også Dette er familien som er siktet i narkoaksjonen

«Vage påstander»

Arild Holden er forsvarer for den 31-årige broren som har drevet den andre butikken, på Majorstuen. 31-åringen benekter alt politiet har siktet ham for, og forsvarer Holden sier at grunnlaget for siktelsen inneholder «vage påstander» om heleri.

— Det finnes ikke noe i siktelsens grunnlag som involver narkotikaomsetning i hans dagligvarebutikk, sier Holden.

- Hva med den andre butikken?

— Det kan jeg ikke kommentere, sier Holden.

Han sier at 31-åringen ikke har noen formell rolle i butikken på Grønland, men at han har forbindelser til den i og med at det er familien som driver den.

Frem til april i år var faren (54) i familien oppført som daglig leder for Lime på Grønland. Etter det har farens storebror overtatt. Han inngår ikke i etterforskningen, og han har ikke besvart Aftenpostens henvendelser.

Naboer varslet

Selv om Lime-butikken ikke skal være det viktigste sporet i politiets etterforskning av hvordan hasjsalget har foregått, skal flere naboer tidligere ha varslet politiet om narkotikasalget.

— Det siste året har butikken på Grønland servert ungdomsskoleelever røyk, snus, alkohol og hasj. Jeg har ringt politiet flere ganger. De sier at de skal gi beskjed videre, men så skjer det ingen ting, sier en tenåringsforelder som vil være anonym av hensyn til sine barn.

Faren i familien nekter straffskyld. Hans forsvarer, Heidi Ysen, sier at hun ikke kjenner til påstandene om at forretningen på Grønland har solgt mindreårige alkohol, tobakk og hasj.

— Disse anklagene er ukjent for meg, sier Ysen, som ikke vil kommentere saken ytterligere.

Geir Tveit ved Grønland politistasjon leder etterforskningen. Han bekrefter at familiens butikkdrift av to dagligvarebutikker på Majorstuen og Grønland inngår som en del av det politiet nå etterforsker.

— Jeg kan ikke kommentere i detalj hva slags rolle disse butikkene spiller i våre undersøkelser, utover at de er interessante for oss, sier Tveit.

Skatt Øst undersøker hvitvaskingsspor

Skattekrimteamet til Skatt Øst er involvert i etterforskningen, spesielt for å undersøke forbindelser mellom familiens forretningsdrift og den angivelige narkotikaomsetningen. De undersøker blant annet om butikkene også er benyttet til hvitvasking av narkotikapenger.

Tveit oppfordrer publikum til å melde fra dersom de har tips de mener er av interesse i saken.

Tveit sier at politiet nå øker sin tilstedeværelse i områdene. - Det er noen der ute som har mistet «føreren sin». Derfor er det grunn til å tro at nye miljøer vil forsøke å overta markedet etter vår aksjon. For å forhindre dette øker vi nå tilstedeværelsen i områdene Tøyen, Ensjø og Kampen, særlig på kvelden, sier Tveit.

Les også:

Fakta Narkonettverket i indre øst september gikk politiet til aksjon på titalls adresser i en koordinert aksjon mot et narkotikamiljø som skal ha forsynt store deler av Tøyen-, Kampen- og Ensjø-området med hasj.Blant adressene var også to butikker i Lime-kjeden.Ni personer ble fremstilt for varetektsfengsling, deriblant fem fra samme norsk-pakistanske familie. Far, mor og tre brødre er nå varetektsfengslet. Familien består av ytterligere to brødre som er tidligere straffedømt. Vis mer